
PËR MËNYRËN E ORGANIZIMIT, FUNKSIONIMIT DHE PËRBËRJEN E KOMISIONIT TË KUALIFIKIMIT TË AUDITUESVE TË BRENDSHËM NË SEKTORIN PUBLIK DHE PËRCAKTIMIN E TARIFAVE TË TRAJNIMIT

Në mbështetje të nenit 100 të Kushtetutës dhe të neneve 21 e 26, të ligjit nr. 114/2015, “Për auditimin e brendshëm në sektorin publik”, me propozimin e ministrit të Financave, Këshilli i Ministrave

VENDOSI:

Për përcaktimin e mënyrës së organizimit, funksionimit, përbërjes së komisionit të kualifikimit të audituesve të brendshëm në sektorin publik dhe të tarifave të trajnimit. 

KREU I
ORGANIZIMI DHE PËRBËRJA E KOMISIONIT TË KUALIFIKIMIT TË AUDITUESVE TË BRENDSHËM

1. Komisioni i kualifikimit të audituesve të brendshëm është përgjegjës për mbikëqyrjen e procesit të certifikimit dhe trajnimit të vijueshëm profesional të audituesve të brendshëm në sektorin publik në varësi të ministrit të Financave.
2. Komisioni i kualifikimit të audituesve të brendshëm përbëhet nga 5 anëtarë, të cilët emërohen nga ministri i Financave për një periudhë 2-vjeçare, me të drejtë rizgjedhjeje. 
3. Komisioni i kualifikimit të audituesve të brendshëm përbëhet nga anëtarë, të cilët kanë njohuri për auditimin e brendshëm, përkatësisht: 
a) Një anëtar nga fusha e auditimit të brendshëm në sektorin publik; 
b) Një anëtar nga fusha e legjislacionit në sektorin publik;
c) Një anëtar nga trupa e personelit akademik në institucionet e arsimit të lartë;
ç) Një anëtar nga fusha e menaxhimit financiar dhe kontrollit në sektorin publik;
d) Një anëtar nga struktura përgjegjëse për harmonizimin e auditimit të brendshëm.
4. Anëtarët e komisionit të kualifikimit të audituesve të brendshëm duhet të përmbushin këto kritere: 
a) Të kenë shtetësi shqiptare;
b) Të kenë integritet moral dhe profesional;
c) Të mos jenë dënuar penalisht me vendim të formës së prerë;
ç) 	Të kenë përvojë pune mbi 5 vjet në profesion; 
d) Të kenë diplomë “Master i shkencave” ose “Master i arteve”;
dh) 	Përfaqësuesit e fushës së auditimit të jenë certifikuar si “Auditues i brendshëm në sektorin publik”.
5. Komisioni i kualifikimit të audituesve të brendshëm do të ketë përgjegjësitë në lidhje me kualifikimin e audituesve të brendshëm në sektorin publik, sipas parashikimeve në rregulloren “Për procedurat e certifikimit të audituesve të brendshëm në sektorin publik” dhe në rregulloren “Për trajnimin e vijueshëm profesional të audituesve të brendshëm në sektorin publik”.

KREU II
FUNKSIONIMI DHE PËRGJEGJËSITË E KOMISIONIT TË KUALIFIKIMIT TË AUDITUESVE TË BRENDSHËM

1. Anëtarët e komisionit të kualifikimit të audituesve të brendshëm, në mbledhjen e tyre të parë, zgjedhin kryetarin.
2. Komisioni i kualifikimit të audituesve të brendshëm zgjedh, ndërmjet anëtarëve të tij, zëvendëskryetarin, i cili, kur kryetari mungon ose është në pamundësi për të ushtruar funksionet, ushtron kompetencat e këtij të fundit.
3. Kur kryetari dhe zëvendëskryetari mungojnë apo janë në pamundësi për të ushtruar funksionet e tyre, mbledhja drejtohet nga anëtari më i vjetër në moshë.
4. Mbledhja e komisionit të kualifikimit të audituesve të brendshëm thirret nga kryetari, jo më vonë se pesë ditë para datës së mbledhjes, duke u njoftuar anëtarëve rendin e ditës, të shoqëruar me materialet përkatëse.
5. Në raste të veçanta, komisioni i kualifikimit të audituesve të brendshëm mund të mblidhet me kërkesë të:
a) Ministrit të Financave;
b) Strukturës përgjegjëse për harmonizimin e auditimit të brendshëm;
c) Të paktën, tre anëtarëve të komisionit, brenda 5 ditëve kalendarike nga data e marrjes së kërkesës.
6. Komisioni i kualifikimit të audituesve të brendshëm e zhvillon veprimtarinë sipas një kalendari të miratuar në mbledhjen e parë të tij.
7. Sekretari i komisionit të kualifikimit të audituesve të brendshëm caktohet nga drejtori i Përgjithshëm i strukturës përgjegjëse për harmo-nizimin e auditimit të brendshëm dhe përzgjidhet ndër punonjësit e kësaj strukture.
8. Mbledhja e komisionit të kualifikimit të audituesve të brendshëm është e vlefshme kur janë të pranishëm më shumë se gjysma e anëtarëve me të drejtë vote.
9. Kryetari dhe çdo anëtar i komisionit të kualifikimit të audituesve të brendshëm kanë të drejtën e një vote. Kryetari voton i fundit. Vendimet merren me shumicën e votave të anëtarëve që marrin pjesë në mbledhje dhe kanë të drejtë vote. Votimi është i hapur, me përjashtim të votimit për kryetarin, dhe, në asnjë rast, nuk lejohet abstenimi, ndërsa vota kundër argumentohet.
10. Ministri i Financave liron nga detyra anëtarët e komisionit të kualifikimit të audituesve të brendshëm nëse mungojnë pa shkaqe të arsyeshme në pesë mbledhje, gjatë një periudhe 1-vjeçare.

11. Përfundimet e çdo mbledhjeje pasqyrohen në një memorandum, i cili i bëhet i ditur ministrit të Financave dhe, së bashku me procesverbalin e mbledhjes, depozitohen në protokollin e Ministrisë së Financave.
12. Periudha e zhvillimit të mbledhjeve përcaktohet sipas programeve të miratuara për proceset e certifikimit dhe trajnimit të vijueshëm profesional të audituesve të brendshëm në sektorin publik.
13. Kryetari dhe anëtarët e komisionit të kualifikimit të audituesve të brendshëm shpërblehen në përputhje me aktet ligjore në fuqi, por jo më shumë se për 12 mbledhje në vit. 
14. Komisioni i kualifikimit të audituesve të brendshëm ka këto përgjegjësi:
a) Mbikëqyr ecurinë e procesit të certifikimit të audituesve të brendshëm në sektorin publik;
b) Mbikëqyr ecurinë e trajnimit të vijueshëm profesional të audituesve të brendshëm në sektorin publik.
c) Realizon të gjitha detyrat dhe merr vendime për procesin e certifikimit të audituesve të brendshëm në sektorin publik, në përputhje me rregulloren “Për procedurat e certifikimit të audituesve të brendshëm në sektorin publik”, të miratuar nga ministri i Financave; 
ç) 	Realizon të gjitha detyrat dhe merr vendime për procesin e trajnimit të vijueshëm profesional të audituesve të brendshëm në sektorin publik, në përputhje me rregulloren “Për trajnimin e vijueshëm profesional të audituesve të brendshëm në sektorin publik”, të miratuar nga ministri i Financave. 
KREU III
ZGJEDHJA E TRAJNERËVE DHE MBIKËQYRËSVE

1. Komisioni i kualifikimit të audituesve të brendshëm, në përputhje me procedurën e përcaktuar në rregulloret e parashikuara në shkronjat “c” dhe “ç”, të pikës 14, të kreut II, të këtij vendimi, merr vendime për përzgjedhjen e trajnerëve dhe mbikëqyrësve që do të angazhohen në procesin e certifikimit dhe të trajnimit të vijueshëm profesional.
2. Pas përzgjedhjes së trajnerëve dhe mbikëqyrësve, nëpunësi i parë autorizues lidh me trajnerët dhe mbikëqyrësit një apo disa nga tipat e kontratave të përgatitura nga struktura përgjegjëse për harmonizimin e auditimit të brendshëm, të përcaktuara si më poshtë: 
a) Kontratë si trajner dhe korrigjues provimesh ose/dhe riprovimesh në procesin e certifikimit të auditueve të brendshëm në sektorin publik;
b) Kontratë si trajner në trajnimin e vijueshëm profesional të audituesve të brendshëm në sektorin publik;
c) Kontratë për hartimin e kurrikulave dhe materialeve të trajnimit për procesin e certifikimit ose/dhe trajnimin e vijueshëm profesional të audituesve të brendshëm;
ç) Kontratë për mbikëqyrësit e sallave të trajnimit. 
3. Për efekt të pagesës, trajnerët me të cilët lidhet kontrata, sipas pikës 2, të kreut III, të këtij vendimi, ndahen në dy kategori:
a) Trajnerë të kategorisë së parë, trajnerë që kanë një diplomë “Master i shkencave” ose “Master i arteve” apo të barasvlershme me to, sipas legjislacionit të arsimit të lartë dhe 6–10 vite përvojë pune në fushën përkatëse, si dhe trajnerë që kanë një diplomë postmaster apo të barasvlershme me të, sipas legjislacionit të arsimit të lartë, dhe, minimalisht, 3 vite përvojë pune në fushën përkatëse;
b) Trajnerë të kategorisë së dytë, trajnerë që kanë një diplomë “Master i shkencave” ose “Master i arteve” apo të barasvlershme me to, sipas legjislacionit të arsimit të lartë, dhe mbi 10 vite përvojë pune në fushën përkatëse, ose trajnerë që kanë një gradë apo titull shkencor dhe, minimalisht, 7 vite përvojë pune në fushën përkatëse.
4. Masa e pagesës për trajnerët përcaktohet në kontratë dhe llogaritet në varësi të kategorisë së trajnerit e të orëve të trajnimit, përkatësisht: 
a) Për kontratat e parashikuara në shkronjat “a” dhe “b”, të pikës 2, të kreut III, të këtij vendimi, masa e pagesës për çdo orë trajnimi 60-minutëshe të jetë sipas lidhjes 1, që i bashkëngjitet këtij vendimi dhe është pjesë përbërëse e tij;
b) Për kontratat e parashikuara në shkronjën “c”, të pikës 2, të kreut III, të këtij vendimi, masa e pagesës për hartimin e kurrikulave apo të materialeve të trajnimit, të nevojshme për zhvillimin e 6 orëve 60-minutëshe të jetë 12 000 (dymbëdhjetë mijë) lekë; 
c) Për rastet e hartimit të kurrikulave apo materialeve të trajnimit për më pak se 6 orë trajnimi 60-minutëshe, pagesa të llogaritet në përpjesëtim me orët e trajnimit;
ç) Në rastet e rishikimit të kurrikulave, pagesa të jetë deri në 50 për qind të pagesës së përcaktuar sipas shkronjës “b”, të kësaj pike.
5. Masa e pagesës për trajnerët e procesit të certifikimit që korrigjojnë provimet ose/dhe riprovimet përcaktohet në kontratë dhe llogaritet në varësi të numrit të fletoreve të korrigjuara, përkatësisht, 200 lekë për çdo fletore të korrigjuar.
6. Mbikëqyrësit e sallave të trajnimit duhet të jenë pjesë e administratës publike, me përjashtim të punonjësve të njësive të auditimit të brendshëm, të cilët zgjidhen nga nëpunësi i parë autorizues në Ministrinë e Financave.
7. Masa e pagesës për mbikëqyrësit e sallave të trajnimit përcaktohet në kontratë, përkatësisht në masën 3 000 lekë për çdo mbikëqyrje provimi ose/dhe riprovimi.

KREU IV
TARIFAT E PROGRAMEVE TË TRAJNIMIT

1. Tarifat për procesin e certifikimit si “Auditues i brendshëm në sektorin publik”, janë: 
a) Për regjistrimin dhe pjesëmarrjen në procesin e certifikimit, 40 000 lekë;
b) Për pjesëmarrjen në çdo riprovim, 5 000 lekë.
2. Tarifat për trajnimin e vijueshëm profesional, janë:
a) Për pjesëmarrjen në trajnimin e vijueshëm profesional të audituesit të brendshëm të certifikuar, që ushtron detyrën si auditues i brendshëm, ky shërbim është pa pagesë; 
b) Për pjesëmarrjen në trajnimin e vijueshëm profesional të audituesit të brendshëm të certifikuar, por që nuk ushtron detyrën si auditues i brendshëm, 10 000 lekë.
3. Të ardhurat që realizohen nga procesi i certifikimit dhe i trajnimit të vijueshëm profesional të audituesve të brendshëm në sektorin publik derdhen në buxhetin e shtetit.
4. Shpenzimet që do të kryhen për organizimin dhe zhvillimin e këtyre proceseve përballohen nga buxheti vjetor, i miratuar për Ministrinë e Financave.
5. Anëtarët e komisionit të kualifikimit të audituesve të brendshëm emërohen brenda 30 ditëve nga hyrja në fuqi e këtij vendimi. 

6. Vendimi nr. 886, datë 19.12.2007, i Këshillit të Ministrave, “Për krijimin, funksionimin dhe shpërblimin e anëtarëve të komisionit të kualifikimit për certifikimin e audituesve të brendshëm në sektorin publik’’, shfuqizohet. 
7. Ngarkohet Ministria e Financave për zbatimin e këtij vendimi.
Ky vendim hyn në fuqi pas botimit në Fletoren Zyrtare. 
KRYEMINISTRI
Edi Rama

Lidhja 1 
MASAT E PAGESAVE PËR TRAJNERËT

	Kategoria e trajnerëve
	Masa e pagesës

	I
	1 000 lekë/orë 60-minutëshe trajnimi

	II
	1 500 lekë/orë 60-minutëshe trajnimi



